Għandna bżonn inwaqqgħu l-ħitan li jifirduna u nibnu l-pontijiet. L-iktar materja ovvja u ċara fejn dan hu meħtieġ illum hu dwar l-immigrazzjoni. Diġa hi problema kbira u ilha hekk għal diversi snin. Mhux biss ser tibqa' iżda wisq nibża' li ser issir problema ikbar milli hi illum. In-nuqqas ta' qbil huwa jekk għandiex dritt li nibgħatu lill-immigranti lura. Punt li jidher li ġie riżolt meta l-Gvern Laburista aċċetta l-ordni tal-Qorti Ewropeja tad-Drittijiet tal-Bniedem fi Strasbourg. Jekk nitilqu minn dan il-punt u li dwaru issa naqblu lkoll ma naħsibx li baqa' differenzi għax jidher li ilkoll naqblu fuq diversi affarijiet. Naqblu li Malta hi vulnerabbli minħabba l-posizzjoni ġeografika tagħha. Naqblu li m'għandniex riżorsi biex nilqgħu biżżejjed għall-impatti ta' mewġa kontinwa ta' immigrazzjoni mil-Libja, mhux biss kif inhi, iżda iktar u iktar jekk tiżdied. Naqblu li l-għajnuna li ġiet mill-Unjoni Ewropeja matul is-snin, għalkemm m'hiex żgħira, m'hiex biżżejjed u li hemm ħtieġa li tiżdied biex tkun solidarjeta iktar effettiva u li tinħass verament li hi hekk. Naqblu li wieħed mill-modi l-iktar effettivi ta' għajnuna li neħtieġu hi li iktar pajjiżi mill-Unjoni Ewropeja jerfgħu l-piż magħna – responsibility sharing – billi jilqgħu f'pajjiżhom numru ikbar milli għamlu sal-lum tal-immigranti li jiġu f'pajjiżna. Naħseb li naqblu ukoll li l-għajnuna li tista' tagħti l-Unjoni Ewropeja lill-pajjiżi minn fejn qed joriġinaw l-immigranti tkun l-iktar għajnuna li tħalli effetti fit-tul għax tindirizza l-problema at source. Nittama li nifhmu li dan kollu ma jiddependix biss mill-kapaċita tal-Gvern li jinnegozja ftehim tajjeb. Jiddependi ukoll mill-pressjonijiet soċjali fis-27 pajjiżi oħra li flimkien magħna jiffurmaw l-Unjoni Ewropeja. Għax l-Unjoni Ewropeja mhix dik jew dawk, hi aħna ukoll. Nafu li f'diversi pajjiżi tal-Unjoni Ewropeja, anke' dawk b'politika żviluppata tul is-snin li tilqa' b'idejha miftuħa r-refuġjati ta' kull nazzjon u kulur hemm problemi mhux żgħar. F'uħud minn dawn il-pajjiżi hemm ukoll partiti politiċi li għandhom bħala skop ewlieni tagħhom it-tixrid tal-mibgħeda razzjali. Għalkemm sforz tal-irjus sħan qed tingħata stampa ħażina tal-qagħda f'Malta nemmen li l-mibgħeda razzjali f'Malta m'għandhiex egħruq fondi. Il-partiti politiċi għandna l-obbligu li ma nħallux dawn l-egħruq jissaħħu. Għalhekk li issa iktar minn qatt qabel hu meħtieg li nwaqqgħu l-ħitan u nibnu l-pontijiet. Hemm ħafna oqsma ta' qbil. Fuqhom nistgħu nibnu flimkien strateġija nazzjonali dwar l-immigrazzjoni. Pontijiet li jinbnew bid-djalogu u li jwasslu għal kooperazzjoni wiesa'. Dan hu l-interess nazzjonali.